**Štefan Fabián**, prezývaný **Fabo** (\* 26. september 1969 – † 24. september 1997) bol slovenský podnikateľ a jeden z najvyššie postavených členov mafiánskej skupiny tzv. Holubovcov, organizovanej zločineckej skupiny, operujúcej na východnom Slovensku. Pochádzal zo Sobraniec. Bol jeden z mála členov mafie na Slovensku s vysokoškolským vzdelaním.

Holubovci
---------

Bol považovaný za muža číslo 2 v hierarchii skupiny, hneď po Róbertovi Holubovi, po ktorom bola skupina pomenovaná. V médiach je niekedy nesprávne označovaný ako ochrankár Róberta Holuba. Medzi ďalších významných členov skupiny patrili: Karol Kolárik (zastrelený v roku 1999), Dušan Borženský (odsúdený za vraždy na 23 rokov), Alexander Horvát (odsúdený za vraždy na 23 rokov), Ladislav Badó (odsúdený za vraždy na 23 rokov) a ďalší.

Holubovci pôsobili od začiatku deväťdesiatych rokov hlavne v Košiciach a na východnom Slovensku, a boli úzko prepojení na rodinu Rezešovcov, ktorí v tom čase ovládali košické železiarne. Skupina sa zaoberala výpalníctvom, vydieraním, ekonomickou a násilnou trestnou činnosťou a vraždami. Štefan Fabián bol označovaný za mozog tejto organizovanej skupiny, za jej "ekonóma". Bol spolumajiteľom niekoľkých firiem, v ktorých bol v obchodnom registri zapísaný ako konateľ či spolumajiteľ. Mimo to zakladal aj niekoľko firiem na tzv. bielych koní. Počas svojho života nikdy nebol zo žiadnej trestnej činnosti oficiálne obvinený.

Okrem iného bol prítomný pri vražde poľského podnikateľa Gregorza Szymaneka na chate v Polomke, neďaleko Brezna, v roku 1997 spolu s Róbertom Holubom, Mikulášom Černákom, Alexandrom Horvátom a inými. Rovnako bol prítomný pri vražde Jána Kromku, brata Alojza Kromku, ktorá sa stala v dome Róberta Holuba vo Vajkovciach neďaleko Košíc. Alojz Kromka dodnes považuje Fabiána za jedného z vrahov svojho brata.

Udalosti tesne pred streľbou
----------------------------

Bezprostrednej streľbe v bare Amadeus predchádzal pokus o likvidáciu Róberta Holuba dva dni predtým 22. septembra. Na Holuba sa snažil vystreliť strelec na motorke na čerpacej stanici v Košiciach na sídlisku KVP, pričom sa mu pravdepodobne zasekla zbraň. Holub zrejme spoznal v osobe vodiča motorky Alojza Kromku. Toho sa celá skupina snažila nájsť. Keď sa im to nepodarilo, vylákali aspoň jeho brata Jána Kromku. Spútaného ho priviezli do domu Róberta Holuba do Vajkoviec pri Košiciach. Tam sa z neho pokúšali bitkou zistiť, kde sa Alojz skrýva. Ján Kromka toto pravdepodobne ani nemohol vedieť, kde je jeho brat a čo sa stalo v pondelok 22. septembra v Košiciach, keďže o aktivity podsvetia sa vôbec nezaujímal. Pracoval ako čašník v jednom tatranskom hoteli. Po brutálnej bitke, mu pravdepodobne Fabián strelil dvakrát do hlavy. Mrtvého ho vyhodili do poľa pri Ličartovciach, poliali benzínom a zapálili. Následne sa podarilo Mikulášovi Černákovi vylákať Holuba na stretnutie do Bratislavy, s tým, že mu ukáže kde sa Alojz Kromka skrýva. Na stretnutie išli z Košíc Róbert Holub, Štefan Fabián, Dušan Borženský a Ladislav Badó.

Streľba v bare Amadeus
----------------------

Fabián bol zavraždený 24. septembra 1997 v bare Amadeus, v hoteli Danube v Bratislave, keď sedel pri jednom stole s Mikulášom Černákom a Róbertom Holubom. Maskovaný strelec Jozef Roháč najprv vystrelil na oproti sediaceho Róberta Holuba z pištole kalibru .45 AUTO, pričom ho zasiahol štyrmi výstrelmi. Fabián, sediaci oproti Holubovi a Černákovi, chrbtom k strelcovi siahol po svojej zbrani Glock a zároveň vstával zo sedačky, chcel opätovať streľbu. Strelec Roháč, ktorý stál v podstate hneď za sediacim Fabiánom, ho zasiahol dvomi ranami do chrbta, pričom mu spôsobil smrteľné zranenia, ktorým Fabián na mieste podľahol. Ťažko zraneného Holuba odviezli do nemocnice, kde ho ten istý strelec dorazil v noci zo 4. na 5. októbra 1997.

Vražda Fabiána a Holuba dlho nebola objasnená, spočiatku bol za strelca považovaný Alojz Kromka, až v roku 2016 sa priznal k naplánovaniu a účasti na tejto vražde Mikuláš Černák a Alexander Horvát. Za vraždu Fabiána a Holuba boli odsúdený Jozef Roháč, Mikuláš Černák, Róbert Lališ, Alexander Horvát.

* hotel Danube kde došlo 24. septembra k streľbehotel Danube kde došlo 24. septembra k streľbe

Referencie
----------

1. ↑  A.S. Petit Press. "Karči" kašľal na bezpečnosť, hoci sa šuškalo, že "pôjde dole". *kosice.korzar.sme.sk*. Dostupné online [cit. 2017-02-04].
2. 1 2
3. ↑   za vraždu na 23 rokov. *korzar.sme.sk*. Dostupné online [cit. 2017-02-04].
4. ↑   Vtedy na východe: na život a na smrť. *Hospodárske noviny - Denník o ekonomike a financiách*. Dostupné online [cit. 2017-02-04]. Archivované 2017-02-05 z originálu.
5. ↑   *Košické železo: VSŽ a vražda košického bossa* [online]. Biztweet, [cit. 2017-02-04]. Dostupné online.
6. ↑  A.S. Petit Press. Chronológia: Kauza Mikuláš Černák. *domov.sme.sk*. Dostupné online [cit. 2017-02-04].
7. ↑   vraždy v podsvetí. *domov.sme.sk*. Dostupné online [cit. 2017-02-04].
8. ↑  S. P E R E X , a.. Alojz Kromka alias Lojzo Čistič dostal doživotie - Pravda.sk. *Pravda.sk*, 2004-06-10. Dostupné online [cit. 2017-02-04].
9. ↑  A.S. Petit Press. Polícia zisťovala okolnosti streľby na Róberta Holuba. *kosice.korzar.sme.sk*. Dostupné online [cit. 2017-02-04].
10. ↑   vražda Jána Kromku. *sme.sk*. Dostupné online [cit. 2017-02-04].
11. ↑  A.S. News and Media Holding. Mikuláš Černák sa priznal k vražde šéfa košického podsvetia Róberta Holuba | Aktuálne.sk. *aktualne.sk*. Dostupné online [cit. 2017-02-04]. Archivované 2017-02-05 z originálu.
12. ↑  MAFO. *Mafiáni - 4 diel - Róbert Holub* [online]. 2016-10-17, [cit. 2017-02-04]. Dostupné online.
13. ↑
14. ↑   Černák sa priznal k naplánovaniu vraždy. *aktuality.sk*. Dostupné online [cit. 2017-02-04].